
ΤΕΥΧΟΣ ΔΕΥΤΕΡΟ 


Αρ 


. Φύλλου 863 


ΠΡΟΕΔΡΙΚΑ ΔΙΑΤΑΓΜΑΤΑ 

Έγκριση σύστασης του κοινωφελούς ιδρύματος 
με την επωνυμία «ΙΔΡΥΜΑ ΙΚΑΡΟΣ» και κύρωση 
του οργανισμού αυτού. 

Ο ΠΡΟΕΔΡΟΣΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

Ι.Την αριθμ. 39279/25.1.2013 πράξη της συμβολαιο¬ 
γράφου Πειραιά Ζαφειρίας θυγ. Παναγιώτη Σουρή χας 
Εράσμου Κωνσταντίνου, με την οποία ο Παναγιώτης - 
Πήτερ Λίβανός του Γεωργίου, συστήνει κοινωφελές 
ίδρυμα με την επωνυμία «ΙΔΡΥΜΑ ΙΚΑΡΟΣ» και με έδρα 
τον Δήμο Πειραιά. 

2. Τις διατάξεις των άρθρων: α) 50, 51 και 52 του 
ν. 4182/2013 όπως ισχύει και β) 108 και 110 του Αστι¬ 
κού Κώδικα. 

3. Την αριθμ. Δ6Α 1104503 ΕΞ2011/21.7.2011 (1670 Β') 
κοινή απόφαση των Υπουργών Διοικητικής Μεταρρύθμι¬ 
σης και Ηλεκτρονικής Διακυβέρνησης και Οικονομικών 
περί έναρξης της λειτουργίας της Γενικής Γραμματείας 
Δημόσιας Περιουσίας. 

4. Την αριθμ. ΥΠΟΙΚ 0010218 / ΕΞ 2016 /14.11.2016 
(3696 Β') απόφαση του Πρωθυπουργού και του Υπουρ¬ 
γού Οικονομικών με την οποία ανατέθηκαν αρμοδιό¬ 
τητες στην Υφυπουργό Οικονομικών Αικατερίνη Παπα- 
νάτσιου. 

Με πρόταση της Υφυπουργού Οικονομικών και του 
Υπουργού Εθνικής Άμυνας, αποφασίζουμε: 

ΑΡΘΡΟ μόνο 

1. Εγκρίνουμε τη σύσταση του κοινωφελούς ιδρύματος 
με την επωνυμία «ΙΔΡΥΜΑ ΙΚΑΡΟΣ» η οποία έγινε με την 
αριθμ. 39279/25.1.2013 πράξη της συμβολαιογράφου 
Πειραιά Ζαφειρίας θυγ. Παναγιώτη Σουρή χας Εράσμου 
Κωνσταντίνου. Το ίδρυμα τούτο αποτελεί νομικό πρό¬ 
σωπο ιδιωτικού δικαίου, υπάγεται στην εποπτεία και τον 
έλεγχο των Υπουργών Οικονομικών και Εθνικής Άμυνας, 
για τα θέματα αρμοδιότητάς τους, και διέπεται από τις δι¬ 
ατάξεις της ανωτέρω συστατικής πράξης, του παρακάτω 
οργανισμού, του ν. 4182/2013 και των διαταγμάτων που 
θα εκδοθούν σε εκτέλεση του νόμου τούτου. 

2. Κυρώνουμε τον οργανισμό διοίκησης και διαχείρι¬ 
σης του ιδρύματος τούτου, που αποτελείται από δέκα 
τρία (13) άρθρα και καταχωρίζεται παρακάτω: 


ΟΡΓΑΝΙΣΜΟΣ 

Διοίκησης και διαχείρισης του κοινωφελούς ιδρύματος 
με την επωνυμία «ΙΔΡΥΜΑ ΙΚΑΡΟΣ». 

Άρθρο 1 

Μορφή - Επωνυμία - Έδρα - Σφραγίδα 

1. Συνιστάται δια του παρόντος ίδρυμα με την επωνυ¬ 
μία «ΙΔΡΥΜΑ ΙΚΑΡΟΣ», ως νομικό πρόσωπο ιδιωτικού 
δικαίου κοινωφελούς χαρακτήρα και διέπεται από τις δι¬ 
ατάξεις της ανωτέρω συστατικής πράξης, του παρόντος 
οργανισμού, του ν. 4182/2013, όπως κάθε φορά ισχύει ο 
νόμος αυτός και των διαταγμάτων που θα εκδοθούν σε 
εκτέλεση του νόμου τούτου. 

2. Η έδρα του Ιδρύματος βρίσκεται στο Δήμο Πειραιά. 
Το ίδρυμα με απόφαση του Δ.Σ. δύναται να δημιουργεί 
γραφεία για την πραγματοποίηση ή υποστήριξη των 
σκοπών και δραστηριοτήτων του σε οιονδήποτε άλλο 
Δήμο ή Κοινότητα της Ελλάδας και σε οποιαδήποτε χώρα 
ήθελε κριθεί αναγκαίο ή χρήσιμο. 

3. Η σφραγίδα του ιδρύματος είναι στρογγυλή και ανα¬ 
γράφει περιμετρικά, και στο επάνω ημικύκλιο τον τίτλο 
«ΙΔΡΥΜΑ ΙΚΑΡΟΣ», στο κάτω ημικύκλιο την έδρα του 
ιδρύματος, και εντός του κύκλου το έτος της ιδρύσεώς 
του. Στο κέντρο της σφραγίδας θα υπάρχει το ιδιαίτερο 
σήμα των επιχειρήσεων. Για τις συναλλαγές του ιδρύμα¬ 
τος με την αλλοδαπή, θα χρησιμοποιείται η απόδοση 
της επωνυμίας στην Αγγλική γλώσσα δηλαδή «ΙΈΑΚυ5 
ΡΟυΝϋΑΤΙΟΝ". 

Άρθρο 2 

Σκοπός 

Σκοποί του ιδρύματος είναι: 

Η μελέτη, συντήρηση, επισκευή και ανακατασκευή 
ιστορικών αεροσκαφών της Ελληνικής Πολεμικής Αε¬ 
ροπορίας και της Πολεμικής Αεροπορίας Ευρωπαϊκών 
και άλλων χωρών, τα οποία έχουν αποσυρθεί από την 
ενεργό δράση, σε πιστοποιημένα για το λόγο αυτό επι- 
σκευαστικά κέντρα. 

Η παροχή τεχνογνωσίας, υποδομής, εξειδίκευσης και 
εκπαίδευσης κατά τη μελέτη, συντήρηση, επισκευή και 
ανακατασκευή ιστορικών αεροσκαφών. 

Η παροχή οικονομικής βοήθειας για την εκπαίδευση 
πιλότων και μηχανικών σε ιστορικά αεροσκάφη. 

Η συμμετοχή σε αεροπορικές εκθέσεις ιστορικών 
αεροσκαφών και η προώθηση συμμετοχής ιστορικών 

αεροσκαφών σε αεροπορικές εκθέσεις και αεροπορικές 
εκδηλώσεις στην Ελλάδα και το εξωτερικό. 

Η παρακολούθηση, μελέτη και εξαγωγή συμπερασμά¬ 
των από τις εργασίες συντήρησης και ανακατασκευής 
ιστορικών αεροσκαφών. 

Η συγκέντρωση, ταξινόμηση και διαφύλαξη όλων των 
αρχείων της συντήρησης και ανακατασκευής ιστορικών 
αεροσκαφών. 

Η έρευνα, συλλογή, επεξεργασία, αξιοποίηση και 
δημοσίευση στοιχείων και πληροφοριακού υλικού, η 
εκτύπωση συγγραμμάτων, εκθέσεων, καταλόγων και 
άλλου εντύπου υλικού, σε θέματα σχετικά με ιστορικά 
αεροσκάφη ενγένει και με τις δραστηριότητες του ιδρύ¬ 
ματος ειδικώτερα. 

Η υποστήριξη πρωτοβουλιών για την πραγματοποί¬ 
ηση δραστηριοτήτων και εκδηλώσεων που σκοπεύουν 
στην διαφύλαξη και διάδοση στοιχείων της Πολεμικής 
Αεροπορικής Ιστορίας της Ελλάδας, Ευρωπαϊκών και 
άλλων χωρών. 

Η ευαισθητοποίηση και παιδεία του ευρύτερου κοινού 
σε θέματα που αφορούν στην Πολεμική Αεροπορική 
Ιστορία της Ελλάδας, Ευρωπαϊκών και άλλων χωρών. 

Η παροχή ηθικής και οικονομικής αρωγής σε οικογέ¬ 
νειες πληγείσες από φυσικές καταστροφές και σε οικο¬ 
γένειες στελεχών των Ενόπλων Δυνάμεων και οργάνων 
της τάξεως (αστυνομικών, πυροσβεστών, λιμενικών) οι 
οποίοι έχασαν τη ζωή τους κατά την εκτέλεση του κα¬ 
θήκοντος. 

Η οικονομική ενίσχυση κοινωνικών ή πολιτιστικών 
δραστηριοτήτων και έργων οιωνδήποτε δημοσίων ή 
δημοτικών ή ιδιωτικών φορέων. 

Η παντός είδους συνεργασία με φυσικά ή νομικά πρό¬ 
σωπα, με δημόσιους φορείς και οργανισμούς, κοινωφελή 
ιδρύματα, εταιρείες, ινστιτούτα, πανεπιστήμια και άλλους 
φορείς στην Ελλάδα και το εξωτερικό, για την επίτευξη 
των σκοπών του ιδρύματος και κάθε άλλη ενέργεια που 
ήθελε κριθεί πρόσφορη από το Διοικητικό Συμβούλιο 
του ιδρύματος, πάντοτε εντός των πλαισίων του παρό¬ 
ντος και σύμφωνα με τις πρόνοιες του ν. 4182/2013. 

Σε κάθε περίπτωση, η δημοσίευση καθώς και η πα¬ 
ροχή των στοιχείων και πληροφοριακού υλικού θα 
γίνεται εφόσον δεν υφίσταται υποχρέωση εχεμύθειας 
και σεβασμού του στρατιωτικού και κάθε άλλου είδους 
απορρήτου. 

Άρθρο 3 

Μέσα για την επίτευξη των σκοπών 

1. Το ίδρυμα για να επιτύχει τους ανωτέρω αναφερό- 
μενους σκοπούς αυτού και για να αξιοποιήσει κατά τον 
καλύτερο δυνατό τρόπο τους πόρους του στα πλαίσια 
των σκοπών του, θα: 

α) Οργανώνει πολιτιστικές και λοιπές συναντήσεις, 
σεμινάρια, συνέδρια, ημερίδες, διαλέξεις, συμπόσια, 
εκθέσεις και εκδηλώσεις εν γένει στην Ελλάδα και το 
εξωτερικό. 

β) Συνεργάζεται με αντίστοιχα ιδρύματα του εσωτερι¬ 
κού και εξωτερικού, με υπηρεσίες και οργανισμούς της 
Ελλάδας ή του εξωτερικού, με υπηρεσίες της Ευρωπαϊ¬ 
κής Ένωσης, με επιχειρήσεις, διακρατικούς ή διεθνείς ή 
μη κυβερνητικούς οργανισμούς, ενώσεις και κάθε άλλο 


φορέα, ιδιωτικό ή δημόσιο με παρεμφερή σκοπό ή εν¬ 
διαφερομένους για τους σκοπούς και δραστηριότητες 
του ιδρύματος. 

γ) Αναλαμβάνει για λογαριασμό των προαναφερθέ- 
ντων την υλοποίηση προγραμμάτων σύμφωνα με τις 
εκάστοτε συμφωνίες. 

δ) Συμμετέχει σε εθνικά. Ευρωπαϊκά και διεθνή δίκτυα 
με παρεμφερείς δραστηριότητες. 

ε) Παράγει ή συμμετέχει στην παραγωγή και διάθεση 
προϊόντων που προκύπτουν από τις δραστηριότητές 
του, όπως βιβλία, βιντεοταινίες, έντυπα, δελτία, περιο¬ 
δικά, παρουσιάσεις στο Ιπϊθγπθϊ, Έϋ-ΚΟΜ5 κλπ. 

στ) Αναζητεί και αναθέτει την εκτέλεση ορισμένων ερ¬ 
γασιών σε άλλους φορείς με συγκεκριμένες συμφωνίες. 

ζ) Φροντίζει για την ύπαρξη πλήρους και σύγχρονης 
υποδομής για την λειτουργία και τις δραστηριότητες 
του Ιδρύματος. 

η) Πραγματοποιεί επενδύσεις στην ημεδαπή ή την 
αλλοδαπή σε κινητές αξίες ή/και σε ακίνητα. 

2. Περαιτέρω το Ίδρυμα θα αναπτύσσει κάθε νόμιμη 
δραστηριότητα για την επίτευξη των σκοπών κατά την 
εκάστοτε επιλογή και ιεράρχηση προτεραιοτήτων και 
αναγκών που κρίνει το Διοικητικό Συμβούλιο αυτού. 

Άρθρο 4 

Περιουσία - Πόροι 

1. Την αρχική περιουσία του Ιδρύματος αποτελεί 
το ποσό των ΕΥΡΩ ΔΙΑΚΟΣΙΩΝ ΠΕΝΗΝΤΑ ΧΙΛΙΑΔΩΝ 
(250.000) το οποίο θα διατεθεί στο υπό σύσταση ίδρυμα 
από τον ιδρυτή του Παναγιώτη - Πήτερ Λίβανό. 

2. Πόροι του Ιδρύματος πλην του ανωτέρω αρχικού 
ποσού είναι: 

α) Οι χρηματικές παροχές ή επιχορηγήσεις καθώς και 
οι κληρονομιές, κληροδοσίες και δωρεές οιουδήποτε 
φυσικού ή νομικού προσώπου προς αυτό. 

β) Οι αποδόσεις των επενδύσεων του Ιδρύματος στην 
ημεδαπή και την αλλοδαπή. 

γ) Κάθε περιουσιακό στοιχείο που αποκτά το Ίδρυμα 
μετά τη σύστασή του στην Ελλάδα ή στο εξωτερικό και 
οι πρόσοδοί του. 

Άρθρο 5 

Διοίκηση του ιδρύματος 

1. Το ίδρυμα διοικείται από Διοικητικό Συμβούλιο το 
οποίο αποτελείται από τρία (3) έως επτά (7) μέλη. 

2. Το πρώτο Διοικητικό Συμβούλιο θα απαρτίζεται από 
τρία (3) μέλη και ειδικότερα από τους εξής: 

α) Παναγιώτη - Πήτερ Λίβανό του Γεωργίου και της 
Φωτεινής, ισόβιο μέλος, ως Πρόεδρος. 

β) Δημήτριο Κάλλια του Φιλίππου και της Φωτεινής, 
μη ισόβιο μέλος, ως Αντιπρόεδρος. 

γ) 0 θοι"9θ Οθοιτ|ίου (Τζωρτζ Γεωργίου) του Ανδρέα και 
της Ρεβέκκας, μη ισόβιο μέλος, ως Ταμίας. 

Η θητεία των μη ισοβίων μελών θα είναι πενταετής. 

3. Τα μέλη του Διοικητικού Συμβουλίου συγκροτούνται 
σε σώμα, εκλέγουν, εφ' όσον ζει ο Ιδρυτής, τον Γραμμα¬ 
τέα και τον Ταμία, μετά δε τυχόν θάνατον αυτού Πρό¬ 
εδρος του Ιδρύματος ορίζεται από τώρα ότι θα γίνει ο 
αντιπρόεδρος του Ιδρύματος Δημήτριος Κάλλιας του 
Φιλίππου. 

4. Σε περίπτωση θανάτου, αποποίησης, παραίτησης, 
έκπτωσης για οποιοδήποτε λόγο από εκείνους που ανα- 
φέρονται στις περιπτώσεις α' έως δ' της παραγράφου 1 
του άρθρου 18 του ν. 4182/2013, ανικανότητας ή απο- 
χώρησηςγια οποιοδήποτε λόγο μέλουςτου Διοικητικού 
Συμβουλίου, (ισοβίου ή μη), η αντικατάστασή του γίνεται 
με απόφαση των λοιπών μελών του, που συνέρχονται 
μέσα σε τριάντα (30) ημέρες από την επέλευση οιου- 
δήποτε εκ των ανωτέρω γεγονότων και σύμφωνα με τη 
διαδικασία που ορίζεται από τις διατάξεις της συστατικής 
πράξης του άρθρου 19τουν. 4182/2013. 

5. Το Διοικητικό Συμβούλιο συνεδριάζει τακτά ανά 
τρίμηνο, εκτάκτως δε όταν παρίσταται ανάγκη ή όταν 
τούτο ζητείται από τουλάχιστον δύο (2) μέλη αυτού, 
στην περίπτωση δε που το Συμβούλιο είναι επταμελές, 
όταν τούτο ζητείται από τέσσερα (4) μέλη, συγκαλείται 
δε πάντοτε από τον Πρόεδρο αυτού. 

6. Το Διοικητικό Συμβούλιο βρίσκεται σε απαρτία και 
συνεδριάζει νόμιμα όταν παρίστανται ή εκπροσωπού¬ 
νται στις συνεδριάσεις του το ήμισυ συν ένα (1) του 
αριθμού των μελών του. Μεταξύ των παρόντων πρέπει 
να βρίσκεται ο Πρόεδρος αυτού ή ο Αντιπρόεδρος ή 
άλλως ο νόμιμος αναπληρωτής του. Στην περίπτωση 
που το Διοικητικό Συμβούλιο είναι τριμελές, πρέπει να 
παρευρίσκονται και τα τρία μέλη. 

7. Το Δ.Σ. μπορεί να συνεδριάζει είτε στην έδρα του είτε 
σε οποιοδήποτε μέρος της ημεδαπής ή αλλοδαπής κατά 
τις εκάστοτε ανάγκες και κατ' επιλογή του Προέδρου. 

8. Οι αποφάσεις του Διοικητικού Συμβουλίου λαμβά- 
νονται κατά πλεοψηφία των παρόντων μελών, σε περί¬ 
πτωση δε ισοψηφίας υπερισχύει η γνώμη με την οποία 
συντάσσεται ο Πρόεδρος αυτού. 

9. Σε κάθε συνεδρίαση του Διοικητικού Συμβουλίου 
τηρούνται πρακτικά στα οποία καταχωρούνται όλες οι 
αποφάσεις που λαμβάνονται από αυτό, καθώς και η γνώ¬ 
μη των τυχόν διαφωνούντων μελών του. Τα πρακτικά 
υπογράφονται από τα παρόντα μέλη. 

10. Τα μέλη του Διοικητικού Συμβουλίου προσφέρουν 
τις υπηρεσίες τους χωρίς αμοιβή. Δικαιούνται όμως οδοι¬ 
πορικών ή άλλων εξόδων που δαπάνησαν για την εκτέ¬ 
λεση υπηρεσιών του ιδρύματος, εφόσον έγιναν έπειτα 
από ειδική εντολή του Διοικητικού Συμβουλίου και απο- 
δεικνύεται ότι πραγματοποιήθηκαν νόμιμα. 

Άρθρο 6 

Αρμοδιότητες Διοικητικού Συμβουλίου 

Ι.Το Διοικητικό Συμβούλιο διοικεί, διαχειρίζεται και 
διαθέτει στα πλαίσια των σκοπών του ιδρύματος και για 
την εξυπηρέτησή τους, την περιουσία του ιδρύματος 
και γενικώς αποφασίζει για κάθε θέμα που αφορά στη 
διοίκηση και στη λειτουργία του, στη διάθεση των πόρων 
αυτού, καθώς και για κάθε ενέργεια που σχετίζεται με την 
εκπλήρωση του σκοπού του, πάντοτε όμως σύμφωνα 
με τις διατάξεις της συστατικής πράξης, του παρόντος 
οργανισμού, του ν. 4182/2013 και των διαταγμάτων 
που εκδόθηκαν ή θα εκδοθούν σε εκτέλεση του νόμου 
τούτου, καθώς και των λοιπών σχετικών νόμων και δι¬ 
αταγμάτων και υπό την προϋπόθεση ότι θα παραμένει 
επαρκές ποσό για την λειτουργία και την εξυπηρέτησή 
των σκοπών του ιδρύματος. 


2. Το Διοικητικό Συμβούλιο ειδικότερα: 
α) Καταρτίζει, ψηφίζει και υποβάλλει κάθε χρόνο για 
έγκριση, στην αρμόδια από το νόμο Αρχή, τον προϋπο¬ 
λογισμό και απολογισμό του ιδρύματος, σύμφωνα με τις 
διατάξεις του άρθρου 59 του ν. 4182/2013. Μαζί με τον 
απολογισμό, καταρτίζει, ψηφίζει και υποβάλλει και το 
γενικό ισολογισμό του ενεργητικού και του παθητικού 
του ιδρύματος. 

β) Αποφασίζει την πρόσληψη του αναγκαίου προσωπι¬ 
κού του ιδρύματος, με την προϋπόθεση όμως ότι υπάρχει 
αντίστοιχη πίστωση στον εγκεκριμένο προϋπολογισμό 
του. Προσδιορίζει τα δικαιώματα, τις υποχρεώσεις και 
τα ειδικότερα καθήκοντα του παραπάνω προσωπικού, 
καθώς και την αμοιβή του, σύμφωνα με τους όρους των 
συλλογικών συμβάσεων εργασίας και τις διατάξεις, γενι¬ 
κότερα, της εργατικής νομοθεσίας. 

γ) Αποφασίζει για κάθε θέμα που έχει σχέση με την 
εύρυθμη λειτουργία των υπηρεσιών του ιδρύματος. 

δ) Αποφασίζει για την αποδοχή ή αποποίηση κληρονο¬ 
μιών, κληροδοσιών και δωρεών και οποιασδήποτε παρο¬ 
χής προς το ίδρυμα ή επιχορηγήσεώς του, καθώς και για 
την ανακήρυξη ευεργετών και δωρητών του ιδρύματος. 

ε) Αιτείται την μετατροπή του παρόντος οργανισμού 
σύμφωνα με το άρθρο 119 του Α.Κ. και το άρθρο 12 του 
παρόντος. 

στ) Αποφασίζει για κάθε θέμα που έχει σχέση με την 
υλοποίηση των σκοπών του ιδρύματος, 
ζ) Εκλέγει τα μη ισόβια μέλη του Δ.Σ.. 

Άρθρο 7 

Αρμοδιότητες Προέδρου 

1.0 Πρόεδρος του Διοικητικού Συμβουλίου του Ιδρύ¬ 
ματος: 

α. Εκπροσωπεί τούτο στα Δικαστήρια, στις Αρχές, κα¬ 
θώς και στις σχέσεις του με κάθε τρίτο, αυτοπροσώπως 
ή με πρόσωπο που ορίζεται από αυτόν. Ο Πρόεδρος 
δεσμεύει με μόνη την υπογραφή του το Ίδρυμα έναντι 
των τραπεζών. Το Δ.Σ. δύναται με ειδική απόφαση να 
αναθέτει την εκπροσώπηση και δέσμευση του Ιδρύματος 
και σε άλλο μέλος ή μέλη του Δ.Σ. 

β. Συγκαλεί το Διοικητικό Συμβούλιο σε τακτικές και 
έκτακτες συνεδριάσεις, κηρύσσει την έναρξη και λήξη 
αυτών και διευθύνει τις συζητήσεις. Οι προσκλήσεις 
για συνεδρίαση στέλνονται στα μέλη του Διοικητικού 
Συμβουλίου τρεις (3) τουλάχιστον ημέρες πριν από τη 
συνεδρίαση. Το Δ.Σ. συνεδριάζει και αυτοκλήτως όταν 
παρίστανται ή εκπροσωπούνται πάντα τα μέλη του. 

γ. Καταρτίζει, βοηθούμενος από το Γραμματέα, την 
ημερησία διάταξη των θεμάτων που θα συζητηθούν, την 
οποία και υπογράφει. Μετά από γραπτή αίτηση δύο (2) 
μελών υποχρεούται ο Πρόεδρος να περιλάβει το σχετικό 
θέμα στην ημερησία διάταξη της επομένης, μετά την 
αίτηση, συνεδρίασης του Διοικητικού Συμβουλίου. 

δ. Εισηγείται στο Διοικητικό Συμβούλιο τα θέματα της 
συζήτησης, μπορεί όμως, οπότε κρίνει σκόπιμο, να ανα¬ 
θέτει την εισήγηση διαφόρων θεμάτων σε άλλο μέλος 
του Διοικητικού Συμβουλίου. 

ε. Αλληλογραφεί με τις Αρχές και υπογράφει όλα τα 
έγγραφα του ιδρύματος προς τρίτους. 

στ. Υπογράφει τα εντάλματα πληρωμής για κάθε δαπά¬ 
νη που προβλέπεται στον εγκεκριμένο προϋπολογισμό, 
μαζί με τον ταμία. 

ζ. Ασκεί εποτττεία και έλεγχο στο προσωπικό του ιδρύ¬ 
ματος, εκτελεί τις αποφάσεις του Διοικητικού Συμβου¬ 
λίου και ενεργεί σύμφωνα με το νόμο και τον παρόντα 
οργανισμό. 

2.Τον Πρόεδρο, όταν απουσιάζει ή κωλύεται, αναπλη¬ 
ρώνουν κατά σειρά ο Αντιπρόεδρος και σε περίπτωση 
απουσίας ή κωλύματος αυτού, ο Γραμματέας. 

Άρθρο 8 

Αρμοδιότητες Γραμματέα 

1. Ο Γραμματέας του ιδρύματος: 

α) Συνυπογράφει με τον Πρόεδρο κάθε έγγραφο του 
ιδρύματος προς τρίτους. 

β) Φροντίζει για τη σύνταξη των πρακτικών του Διοι¬ 
κητικού Συμβουλίου. 

γ) Αναπληρώνει τον Πρόεδρο, εφόσον απουσιάζει ή 
κωλύεται και ο Αντιπρόεδρος. 

δ) Διεκπεραιώνει την αλληλογραφία. 

ε) Φυλάττει τα έγγραφα, τα βιβλία (εκτός από τα δια¬ 
χειριστικά) και τη σφραγίδα του ιδρύματος και ευθύνεται 
για την καταστροφή ή την απώλεια τούτων. 

2. Τον Γραμματέα, όταν απουσιάζει ή κωλύεται, ανα¬ 
πληρώνει άλλο μέλος του Διοικητικού Συμβουλίου που 
ορίζεται με απόφαση. 

Άρθρο 9 

Αρμοδιότητες Τ αμία 

1. Ο Ταμίας του Ιδρύματος: 

α) Εισπράττει όλα τα έσοδα τούτου, εκδίδοντας και 
υπογράφοντας σχετικές αριθμημένες διπλότυπες απο¬ 
δείξεις. 

β) Καταθέτει τα έσοδα του ιδρύματος, σε ένα από τα 
πιστωτικά ιδρύματα που ορίζονται στο άρθρο 67 του 
ν. 4182/2013, έχοντας την ευχέρεια να παρακρατεί από 
αυτά ένα μικρό ποσό που είναι αναγκαίο για την πληρω¬ 
μή έκτακτων και επειγουσών δαπανών του ιδρύματος, 
το ύψος του οποίου καθορίζεται με απόφαση του Διοι¬ 
κητικού Συμβουλίου στην αρχή κάθε έτους. 

γ) Εκτελεί κάθε πληρωμή, ύστερα από έγγραφη εντολή 
του Προέδρου ή του νόμιμου αναπληρωτή του. 

δ) Τηρεί και φυλάττει τα διαχειριστικά βιβλία και στοι¬ 
χεία του ιδρύματος. 

ε) Φροντίζει για την έγκαιρη κατάρτιση και υποβολή 
στο Διοικητικό Συμβούλιο των σχεδίων προϋπολογι¬ 
σμού, απολογισμού και ισολογισμού του ιδρύματος. 

στ) Υπογράφει τα εντάλματα πληρωμής για κάθε δαπά¬ 
νη που προβλέπεται στον εγκεκριμένο προϋπολογισμό, 
μαζί με τον Πρόεδρο. 

2. ΤονΤαμία, όταν απουσιάζει ή κωλύεται, αναπληρώ¬ 
νει άλλο μέλος του Διοικητικού Συμβουλίου που ορίζεται 
με απόφαση αυτού. 

Άρθρο 10 

Οικονομική Διαχείριση 

1. Η οικονομική διαχείριση του ιδρύματος περιλαμβά¬ 
νει ετήσια περίοδο, η οποία αρχίζει την 1 η Ιανουάριου 
και λήγει την 31 η Δεκεμβρίου του ίδιου έτους. 

Κατ' εξαίρεση, η πρώτη διαχειριστική περίοδος αρ¬ 
χίζει από την ημέρα δημοσίευσης στην Εφημερίδα της 
Κυβέρνησης του σχετικού προεδρικού διατάγματος 
έγκρισης της σύστασης του ιδρύματος, η οποία μπορεί 


να παραταθεί μέχρι την 31 η Δεκεμβρίου του επόμενου 
ημερολογιακού έτους, με απόφαση του Διοικητικού Συμ¬ 
βουλίου που λαμβάνεται στην πρώτη συνεδρίαση του. 

2. Η οικονομική διαχείριση γίνεται με βάση προϋπολο¬ 
γισμό και απολογισμό εσόδων και εξόδων, που καταρτί¬ 
ζονται σύμφωνα με τις διατάξεις των άρθρων 59 και 60 
του ν. 4182/2013. 

Άρθρο 11 

Βιβλία και στοιχεία 

1. Το ίδρυμα τηρεί υποχρεωτικά τα ακόλουθα βιβλία 
και στοιχεία: 

α) Βιβλία πρωτοκόλλου αλληλογραφίας. 

β) Βιβλία πρακτικών συνεδριάσεων του Διοικητικού 
Συμβουλίου. 

γ) Βιβλίο λογιστικής παρακολούθησης, στο οποίο 
καταχωρούνται με χρονολογική σειρά και με λογιστική 
τάξη, όλα τα έσοδα και έξοδα του ιδρύματος που πραγ¬ 
ματοποιούνται στη διάρκεια της χρήσης. 

δ) Στελέχη αριθμημένων διπλοτύπων αποδείξεων εί¬ 
σπραξης και ενταλμάτων πληρωμής, θεωρημένα από 
τον Πρόεδρο. 

ε) Κάθε άλλο βιβλίο και στοιχείο που προβλέπεται από 
την κείμενη φορολογική νομοθεσία. 

2. Εκτός από τα παραπάνω βιβλία και στοιχεία, το Διοι¬ 
κητικό Συμβούλιο αποφασίζει την τήρηση και άλλων βι¬ 
βλίων και στοιχείων, τα οποία κρίνει ότι είναι απαραίτητα 
για την παρακολούθηση της διαχείρισηςτης περιουσίας 
του ιδρύματος και της εκτέλεσης των σκοπών του. 

Άρθρο 12 

Τροποποίηση Οργανισμού 

Ο Οργανισμός του ιδρύματος μπορεί να τροποποιηθεί 
ή να συμπληρωθεί με προεδρικό διάταγμα, σύμφωνα 
με τις διατάξεις των άρθρων 51 παρ. 1 και 52 παρ. 1 του 
ν. 4182/2013 και 110 και 119 του Αστικού Κώδικα, ύστε¬ 
ρα από πρόταση του Διοικητικού Συμβουλίου αυτού. 

Άρθρο 13 

Διάλυση του ιδρύματος - Τύχη περιουσίας αυτού 

Ι.Το Ίδρυμα διαλύεται όταν και όπως ο νόμος ορίζει. 

Πρόταση διάλυσης του ιδρύματος μπορεί να υποβάλει 
το Διοικητικό Συμβούλιο με το αιτιολογικό της αδυναμί¬ 
ας εκπλήρωσης του σκοπού αυτού. 

2. Σε περίπτωση διάλυσης του ιδρύματος για οποιον- 
δήποτε λόγο, η περιουσία του περιέρχεται εν όλω ή εν 
μέρει σε φορέα ή φορείς της επιλογής της Διοικήσεώς 
του, εκτός αν άλλως ο νόμος ορίζει. 

Στον Υπουργό Οικονομικών και στον Υπουργό Εθνικής 
Άμυνας, αναθέτουμε τη δημοσίευση και εκτέλεση του 
παρόντος διατάγματος. 

Αθήνα, 23 Φεβρουάριου 2017 

